## Elena Albalat destaca que la Generalitat ha abonat la nòmina mensual de la dependència més alta de la història amb 76,4 milions d’euros

*** La Generalitat ha ordenat el pagament de la nòmina de desembre corresponent a la prestació per dependència a 154.828 persones
* La consellera de Servicis Socials assegura que el Consell complix amb els pagaments de les prestacions “dins del termini i en la forma corresponent”, mentres suporta un infrafinançament i un deute acumulat per part de l’Estat que ascendix a 4.000 milions**

La consellera de Servicis Socials, Família i Infància, Elena Albalat, ha destacat que la Generalitat ha ordenat el pagament de la totalitat de la nòmina de dependència corresponent al mes de desembre, per un import total de 76.499.159,86 euros, “la xifra més alta abonada fins ara a les persones dependents de la Comunitat Valenciana”.

Albalat ha subratllat que este import confirma una evolució sostinguda a l’alça del sistema d’atenció a la dependència, ja que la nòmina de desembre de 2022, amb el Consell del Botànic, va ser de 45 milions.

Actualment, 154.828 persones figuren en la nòmina mensual, i només en este mes de desembre s’han incorporat 11.675 nous beneficiaris, 4.112 dels quals corresponen a expedients inicials i 7.563 a revisions, “un reflex de l’esforç de la Generalitat per agilitzar la gestió i ampliar la cobertura del sistema”, ha asseverat la consellera.

Així mateix, Albalat ha assegurat que “complir amb el pagament dins del termini i en la forma corresponent, fins i tot en un mes especialment exigent des del punt de vista pressupostari, és una prioritat absoluta d’este Consell”, i ha afegit que “la dependència no és un gasto, és un dret que es traduïx en benestar, dignitat i atenció per als qui més ho necessiten”.

D’altra banda, la consellera ha recordat que amb l’actual Govern Valencià s’han aconseguit xifres històriques en l’atenció a persones en situació de dependència, amb més de 181.000 persones dins del sistema, a les quals s’oferix un ventall de servicis i prestacions econòmiques, que inclou ajuda a domicili, teleassistència, centres de dia, atenció residencial (residències i vivendes tutelades), promocions d’autonomia i assistències personals, a més de prestacions econòmiques per a cures familiars o contractar servicis.

“Són dades que reflectixen que hui atenem més persones que mai i que el sistema de dependència té més cobertura real”, ha subratllat Albalat.

**Petició de reunió al Govern d’Espanya**

La consellera ha recordat que recentment ha remés una carta dirigida a la vicepresidenta primera i ministra d’Hisenda, María Jesús Montero, i al ministre de Drets Socials, Consum i Agenda 2030, Pablo Bustinduy, en la qual sol·licita una reunió per a solucionar la “greu situació” del finançament del sistema d’atenció a la dependència en la Comunitat Valenciana, “que acumula un deute per part de l’Estat que ascendix a 4.000 milions d’euros”.

En este sentit, ha recordat que la Generalitat està suportant actualment el 80 % del cost del sistema de dependència, la qual cosa constituïx “un esforç injust i un incompliment clar del marc legal”, per la qual cosa ha exigit al Govern d’Espanya “corresponsabilitat” i que complisca amb el compromís de finançar el 50 % del sistema, tal com establix la normativa vigent.

Fecha: 30/12/2025